Hikayat Malém Diwa Dari Piadah
|Hikayat Malém Diwa Dari Piadah. (Foto: via google)|
Hai nyan keuh nyang jeuët keu mustahé meukawén duwageuh, teuma dudoë Dalikha, meukawén ngön Malém Panyang.
Lheuëh geumeureunoë ileumèë, gobnyan pih geujak meuranto ban saboh nyan, teukeudi Po meurumpok ngön 3 droë inöng laén, nakeuh Putroë Bungsu nyang trôn di Antara,
Putroë Alôih di Nata (Natal) dan na Putroë Meureundam Diwi di Lhôksinibong di binèh kruëng Jambô Ayé.
Kareuna lumpoë geuh hingga geujak meungembara geurumpok ngön Putroe Bungsu, sang-sang, bak watèë geumanoë bak saboh kulam geuteumeung ôk sidroë putroë. Putroë kerajeuën Antara (langèt) nyan, nakeuh aneuk tulôt nibak Raja Din, geulumpoë cit meusigö ngön nyan gobnyan jikeuliléng lé uleuë.
Hana trép lheuëh nyan, Malém Diwa, nyang jeuët geuubah wujud geuh jeuët keu eungkôt, geumeulanguë-languë lam kulam bak Putroë Bungsu manoë ngön dayanggeuh.
Paneuk calitra,Malém Diwa geucuë meuneungui Putroë hingga Putroë Bungsu han jeuët lé geupö u Antara.
Lheuëh nyan geumeuturi duwageuh, hana trép lheuëh nyan geumeukawén teuk duwageuh.
Ureuëng nyan duwageuh geuduëk di Malém Jawa, bak gampông Mak Malém Diwa, gampông nyan toë ngön Piadah. Hingga na sidroë aneuk agam nyang geubôh nan Ahmat. 'Oh watèë ka rayêk, si Ahmat jeuët keu ureuëng nyang akaijih that bingkèng ngön brôk akai.
Na tom bak saboh uroë jipoh Makchikjih, hingga hana pah lé hubôngan antara Makchik ngön meulintèë-geuh (Peureumoh Malém Diwa).
Bak saboh uroë, bak watèë si Amat teungöh jimeu'én,hana jisaja jiteumeung meuneungui pö makjih nyang geusom lé ayahjih (Malém Diwa).
Putroë Bungsupih geucok laju bajèë nyan bak jaroë si Amat, kareuna ka bosan bak geupiké keu udép nyan dan that rihôn keu ayahgeuh di keurajeuën Antara hingga geupö laju geuwoë keudéh u Antara meusigö geupeupö aneukgeuh (si Amat).
di Malém Diwa, nyang ka rap tiëp uroë sibôk peulôt manok hana di rumoh watèë keujadian nyan, teutapi hana trép lheuëh nyan deuh geukalön Putroë Bungsu ka meulayang-layang di andara ngön aneukgeuh.
Malém Diwa cuma sikada deuh meudeungö nasihat keuseuneulheuëh peurumohgeuh,
kheun peurumohgeuh,
"Lheuëh lhèë gö keumeukoh,droëneuh suwah neujak tuëng lôn, meuhan lôn geupeukawén ngön ureuëng laén".
"Seumeuntara nyoë neujak u Nata di sinan droëneuh meukawén ngön Putroë Alôih, teutapi beuleuheuën-leuheuën, meuhan droëneuh teukapa rihôn keu wajah cidah Putroë Meureundam Diwi."
Hingga Malém Diwa geujak u Nata geubantu lé Dalikha ngön lakoë Dalikha Malém Panyang.
Peuduka Lila, raja di Nata, geumeunyeurah keu gigèh ngön beuhê keu ban lhèë droë ureuëng nyan. Teutapi Putroë Alôih teutap han taklôk.
Di keuë tingkap jurèë Putroë Alôih jitimoh sibak bak pineung nyang that manyang. Di ateuëh meugantung duwa boh boh pineung, saboh boh jih meuh nyang saboh teuk boh jih suwasa.
Soë beuranggasoë nyang jeuët pöt boh pineung nyan geupeukawén ngön Putroë Alôih.
Sampé watèë nyan ka na 99 agam nyang maté bak watèë geuneuk pöt boh pineung nyan sabab pah watèë jineuk ék pineung jilèwat röt keuë tingkap leumah putroë Alôih kareuna lalèë bak kalön putroë Alôih nyang cidah that hingga rhêt.
Teutapi Malém Diwa geuyuë bantu bak tupè, bak kamuë, bak geusöng dan bak lhöng, hingga meuhasé keuh geuteumeung duwa boh pineung nyan.
Keuneulheuëh Malém Diwa geumeukawén ngön putroë Alôih dan geumeuhudép di Nata.
Bak saboh uroë Malém Diwa geulumpoë bahawa Putroë Bungsu lam bahya.
Bak keu singöh geucok buraq keu pö teuk u Antara geupeugöt droëgeuh keu ureuëng mita seureukah. Sinan meureumpok lom ngön aneukgeuh, si Amat jicalitra teuk bak ayahjih bahawa makjih geuneuk peukawén ngön Raja Muda.
Malém Diwa ngön si Ahmat geupeugöt cara geuneuk lawan Raja Din ngön aneukgeuh Raja Muda, hingga Putroë Bungsu meuhasé geupeupluëng dan geupeuwoë lom lé Malém Diwa.
Teuma dudoë Malém Diwa pih ka geulumpoë lom keu Putroë Alôih ka lam bahya. Raja Cina meuhasé geupran Nata ka geupupluëng putroë Alôih geupasoë lam rumoh gaca.
ka geucok lé buraq di Malém Diwa geutrôn u nanggroë Pasè, geublôh meupadup-padup boh teumpat blah röt timu Acèh keuseuneulheuëh trôk u Lhôk Sinibông nanggroë Raja Angkasah.
Keurajeuën nyan ka jipeuancô dan ureuéng inan ka habéh jipajôh buët geureuda nyang tinggai cit sidroë inöng cidah yakni Putroë Meureundam Diwi sabab geusom lé ayahgeuh lam tông sira geuyuë prèh ureuëng peuseulamat.
Hingga trôk keuh Malém Diwa dan meuhasé geupoh geureuda nyan.
Lheuëh nyan geumeukawén keuh ngön Putroë Meureundam Diwi.
Sabab lumpoëgeuh nyang na bahya nyang teuka, Malém Diwa geupageue beuteuga peutahanan bak teumpat barôgeuh. Hana trép lheuëh nyan trôh Raja Jawa, Malém Diwa pih ka putôh lom nyang keu lhèë gö teuk uroë bahgiya geuh.
Ngön éleumèë sihé si Raja Jawa meuhasé jipeugöt Malém Diwa lagèë mayèt, dudoë jipupluëng Putroë jipasoë lam rumoh gaca.
Teutapi Meureundam Diwi ka lheuëh geupeureunoë bak cicém bayeuën cara peupuléh Malém Diwa.
'Oh watèë ka sihat Malém Diwa geupö lom u Nata dan bak teumpat tinggai Dalikha untôk geubi haba bak Dalikha ngön putroë Bungsu puë-puë nyang ka teujadi.
Lheuëh nyan Malém Diwa geumeulayeuë u Cina. Teutapi watèë prang lam laôt rhêt geuh lam ië lheuëh nyan ji 'uët lé eungkôt pawôh. Eungkôt pawôh nyan maté lam laôt,lheuëh hany'öt u pulo Jawa.
Hai nyan dudoë geukalön lé Malém Kaya, keurabat raja Jawa nyang teungöh mita angèn bak binèh laôt ngön peureumohgeuh.
Lam pruët pawôh nyan geukalön na Malém Diwa nyang ka jeuët keu aneuk manyak lom. Hingga geupeularha lé Malém Kaya geubôh nan Malém Muda.
Bak watèë Malém Muda ka rayêk, Raja Muda geuneuk bi judô, teutapi Malém Muda han geutém seulaén Meureundam Diwi. Sinan keuh phôn punca karu hingga prang.
Dalikha ngön Putroë Bungsu pih ka trôh keunan ngön pasukan Raja Jawa pih taklôk dan maté, dan Meureundam Diwi ka meuhasé jipeulheuëh.
Prang lawan Cina pih meuhasé dan Putroë Alôih pih lheuëhgeuh dari glap gaca.
Awaknyan mandum geuwoë lom u Nata dan dari sinan geuwoë lom bak teumpat maséng-masénggeuh dum. Si Amat jeuët keu Raja Peubantu bak Keurajeuën Angkasa geumeunikah ngön Janagaru, putroë Raja Muda bak keurajeuën nyan.
– Seuleusoë –